
17 mai 2006
R A P O R T

asupra propunerii legislative privind acordarea unei măsuri reparatorii pentru cei care, având titlul de doctor în ştiinţe, nu au beneficiat de prevederile Legii nr.128/1997 (Statutul personalului didactic)
1. În conformitate cu prevederile art.95 din Regulamentul Camerei Deputaţilor, republicat, Comisia pentru muncă şi protecţie socială a fost sesizată în fond, în procedură obişnuită, în vederea examinării şi întocmirii raportului, cu propunerea legislativă privind acordarea unei măsuri reparatorii pentru cei care, având titlul de doctor în ştiinţe, nu au beneficiat de prevederile Legii nr.128/1997 (Statutul personalului didactic), trimisă cu adresa nr. Pl.x 179 din 20 martie 2006.
La întocmirea prezentului raport Comisia a avut în vedere avizele:

· Consiliului Legislativ (nr.889/13.07.2005 - favorabil)

· Comisiei juridice, de disciplină şi imunităţi (nr.31/311/04.04.2006 - favorabil)
· Comisiei pentru învăţământ, ştiinţă, tineret şi sport (nr.29/87/12.04.2006 - negativ)
· Comisiei pentru egalitatea de şanse pentru femei şi bărbaţi (nr.45/141/ - favorabil)
precum şi punctul de vedere al Guvernului (nr.2696/01.11.2005 - negativ).
Proiectul de lege are ca obiect de reglementare acordarea unei măsuri reparatorii pentru persoanele care, având titlul de doctor în ştiinţe, nu au beneficiat de prevederile Legii nr.128/1997 privind Statutul personalului didactic, cu modificările şi completările ulterioare.
Comisia propune Plenului Camerei Deputaţilor aprobarea proiectului de lege întrucât este necesară instituirea acestei măsuri reparatorii pentru unii pensionari care nu au beneficiat de dreptul aferent titlului ştiinţific de doctor.
2. Propunerea legislativă face parte din categoria legilor ordinare, conform prevederilor art.73 alin.(1) din Constituţia României, republicată. 

3. La dezbaterea proiectului au participat, în conformitate cu prevederile art.55 din Regulamentul Camerei Deputaţilor, republicat:

a) din partea Guvernului: d-l Mihai Şeitan – Secretar de Stat, Ministerul Muncii, Solidarităţii Sociale şi Familiei, Preşesintele Casei Naţionale de Pensii şi Alte Drepturi de Asigurări Sociale.
b) invitat: d-na Georgeta Bratu – director, Ministerul Muncii, Solidarităţii Sociale şi Familiei.
4. La lucrările comisiei au fost prezenţi 17 deputaţi, din totalul de 19 membri ai comisiei.

Raportul comisiei a fost adoptat cu 8 voturi pentru, 4 voturi împotrivă şi o abţinere.

5. Proiectul de lege a fost respins de Senat în şedinţa din 13 martie 2006.
6. Potrivit prevederilor art.75 din Constituţia României, republicată, şi ale art.92 din Regulamentul Camerei Deputaţilor, republicat, Camera Deputaţilor este Cameră decizională.


În urma finalizării dezbaterilor în şedinţa din 16 mai 2006, Comisia propune adoptarea cu modificări a proiectului de lege:
I. Amendamente admise

În urma dezbaterilor, Comisia propune adoptarea proiectului de lege cu următorul amendament:

	Nr. crt.
	Text iniţial
	Text propus de Comisie

(autorul amendamentului)
	Motivarea

amendamentelor propuse


	0
	1
	2
	3

	1
	Titlul legii

Lege privind acordarea unei măsuri reparatorii pentru cei care, având titlul de doctor în ştiinţe, nu au beneficiat de prevederile Legii nr.128/1997 (Statutul personalului didactic)


	Nemodificat 
	

	2
	Articol 1 – Prevederile prezentei legi se adresează pensionarilor pentru limită de vârstă şi vechime integrală, care nu au beneficiat pe durata activităţii, integral sau parţial, de prevederile Legii 128/1997.


	Nemodificat 
	

	3
	Articol 2 – Categoria menţionată la art.1 beneficiază la calcularea sau recalcularea pensiei de un spor la baza de calcul a pensiei de 15% pe perioada în care nu a beneficiat de prevederile Legii 128/1997.

	Nemodificat 
	

	4
	Articol 3 – Prezenta lege îşi va face efectul începând cu 1.01.2006.

	Se propune eliminarea textului.

Autor: Comisia pentru muncă şi protecţie socială 


	O lege nu poate fi aplicată retroactiv, cu excepţiile prevăzute de Constituţie.


II. Amendamente respinse

În cursul dezbaterii, Comisia a respins următoarele amendamente:

	Nr. crt.
	Text iniţial
	Amendamentul propus 

 şi autorul acestuia
	Motivarea amendamentelor
	Camera 

Decizională


	0
	1
	2
	3
	4

	1
	Titlul legii

Lege privind acordarea unei măsuri reparatorii pentru cei care, având titlul de doctor în ştiinţe, nu au beneficiat de prevederile Legii nr.128/1997 (Statutul personalului didactic)


	Comisia pentru egalitatea de şanse pentru femei bărbaţi propune reformularea textului după cum urmează:

“Lege privind instituirea unei măsuri reparatorii pentru unii pensionari care nu au beneficiat de dreptul aferent titlului ştiinţific de doctor”

	a) Argumente pentru susţinere

Pentru exprimarea sintetică a obiectului de reglementare.

b) Argumente pentru respingere:

S-a considerat mai bună formularea iniţiatorului.
	Camera Deputaţilor

	2
	Articol 1 – Prevederile prezentei legi se adresează pensionarilor pentru limită de vârstă şi vechime integrală, care nu au beneficiat pe durata activităţii, integral sau parţial, de prevederile Legii 128/1997.


	Comisia pentru egalitatea de şanse pentru femei bărbaţi propune reformularea textului după cum urmează:

“Art.1.- Prevederile prezentei legi se aplică pensionarilor pentru limită de vârstă care nu au beneficiat pe durata activităţii, integral sau parţial, conform legii, de o remunerare cu 15% în plus la salariul de bază, ca urmare a deţinerii titlului ştiinţific de doctor.”

                                     
	a) Argumente pentru susţinere

Pentru o exprimare adecvată stilului normativ şi pentru unitate terminologică, conform pct. 5 din Avizul Consiliul Legislativ.

b) Argumente pentru respingere:

S-a considerat mai bună formularea iniţiatorului.
	

	3
	Articol 2 – Categoria menţionată la art.1 beneficiază la calcularea sau recalcularea pensiei de un spor la baza de calcul a pensiei de 15% pe perioada în care nu a beneficiat de prevederile Legii 128/1997.


	Comisia pentru egalitatea de şanse pentru femei bărbaţi propune reformularea textului după cum urmează:
“Art.2. - Persoanelor prevăzute la art.1 li se acordă la calcularea sau recalcularea pensiei, la cerere şi în baza actelor doveditoare, un spor de 15% în plus la baza de calcul, pe perioada în care au avut titlul ştiinţific de doctor, dar nu au beneficiat de remunerarea cu 15% în plus la salariul de bază.”


	a) Argumente pentru susţinere

Pentru că acest drept a existat şi a fost retras în anul 1968, precum şi pentru o mai mare rigoare normativă, conform pct. 6 din Avizul Consiliul Legislativ.

b) Argumente pentru respingere:

S-a considerat mai bună formularea iniţiatorului.
	

	
	Articol 3 – Prezenta lege îşi va face efectul începând cu 1.01.2006.

	Comisia pentru egalitatea de şanse pentru femei bărbaţi propune reformularea textului după cum urmează:

“Art.3. - Prezenta lege intră în vigoare la data publicării în Monitorul Oficial al României, Partea I.”

	a) Argumente pentru susţinere

Pentru a se respecta un limbaj specific stilului normativ.
b) Argumente pentru respingere:

O lege intră în vigoare la cel puţin 3 zile de la publicarea în Monitorul Oficial, conform normelor constituţionale.

	



Comisia a propus aprobarea proiectului în forma propusă în prezentul raport, cu 8 voturi pentru, 4 voturi împotrivă şi o abţinere.

SECRETAR,


Stelian DUŢU

Consilier Elena ANGHEL

